32006R0776
L 136/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 776/2006 НА КОМИСИЯТА
от 23 май 2006 година
за изменение на приложение VII към Регламент (ЕО) № 882/2004 на Европейския парламент и на Съвета по отношение на референтните лаборатории на Общността
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за здравето на животните и хуманното отношение към тях (1), и по-специално член 32, параграф 5 от него,
като има предвид, че:
(1)
Регламент (EО) № 882/2004 определя общите задачи, задължения и изисквания за референтните лаборатории на Общността за фуражи и храни и за здравето на животните. Референтните лаборатории на Общността са описани в приложение VII към посочения регламент. Този списък съдържа всички референтни лаборатории на Общността за фуражи и храни, предварително посочени в други актове.
(2)
Определянето на референтните лаборатории на Общността следва да допринесе за повишаване на качеството и уеднаквяване на резултатите от анализите.
(3)
Дейността на референтните лаборатории на Общността следва да обхване всички сфери на законодателството в областта на фуражите и храните и здравето на животните, по-специално областите, в които се изисква аналитичните и диагностични резултати да са точни.
(4)
В някои сектори, за които се прилага законодателството в областта на фуражите и храните и здравето на животните, има потребност от определяне на допълнителни референтните лаборатории на Общността в областите, където няма такива, и по-специално по отношение на шапа, бруцелозата, Listeria monocytogenes, коагулаза положителни стафилококи, Εscherichia coli, включително и веротоксигенни E. Coli (VTEC), кампилобактериоза, паразити (по-специално трихинела, ехинококус, Anisakis, антимикробна резистентност, животински протеини в хранителните смески, остатъчни пестициди, микотоксини във фуражите и храните, тежки метали във фуражите и храните, диоксини и ПХБ във фуражите и храните и полициклични ароматни въглеводороди (ПАВ).
(5)
През юли 2005 г. Комисията обяви покана за подбор и определяне на нови референтни лаборатории на Общността. Оценката на заявленията приключи през декември 2005 г. и компетентните органи на заинтересованите държави-членки бяха уведомени за резултатите. След направената оценка Комисията счете, че като нови референтни лаборатории на Общността следва да бъдат определени успешните кандидати във всяка една от областите.
(6)
Част от конкретната информация относно съществуващите референтни лаборатории на Общността в приложение VII към Регламент (EО) № 882/2004 е необходимо да се актуализира.
(7)
Регламент (EО) № 882/2004 следва да бъде съответно изменен.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение VII към Регламент (ЕО) № 882/2004 се заменя с текста в приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко от държавите-членки.
Съставено в Брюксел на 23 май 2006 година.